Papersnake/gushiwen huggingface dataset:
念奴娇·岁华渐杪
佚名（宋代）

岁华渐杪，又还是春也，难禁愁寂。欲探疏梅，独自个、寻访山村寂驿。路转溪斜，竹低墙短，应是瑶姬宅。玉蕤不动，月轮寒浸国色。回首故国风光，只因清好，重作江南客。堪笑广平，争解我、羁旅芳心脉脉。不借铅华，枝头雪霁，愈见香肌白。高楼且住，恁渠一弄羌笛。
答友人劝驾
卢龙云（明代）

平生丘壑姿，弃置宁复惜。斥鴳总逍遥，蓬蒿任所适。

鹍鹏不负风，安见垂天翼。自我返衡茅，方欣脱尘役。

乡里慕少游，烟霞渐成癖。君复远相期，愿言各努力。

力田当逢年，何但守萝薜。九万失扶摇，终焉愧善息。

感君慰劳辞，沉思终永夕。出处亦何常，先民以为则。
次韵张从道三首 其三 月夜江行
陈渊（宋代）

吏隐飘然在一涯，更堪行役退年华。多情却有空江月，长伴离人梦到家。
求闲有作二首 其一
苏仲（明代）

意我前生是所狂，逢人安敢说行藏。无端岁月头颅改，其奈江湖梦寐长。

短径久荒黄菊瘦，白云深处紫芝香。老牛不受人拘管，为爱春沙水草芳。
和毛
穆脩（宋代）

江墅幽居好，当门看水田。凫鸥閒夕照，粳稻秀原烟。

野屐无完齿，山衣有败肩。遥闻双阙下，箫鼓乐丰年。
固陵道中三首
文天祥（宋代）

固陵城下两龙争，不见齐王来会兵。
勒取河山新分地，项王之后到韩彭。
祥兴第三十六
文天祥（宋代）

六龙忽蹉跎，川广不可泝。
东风吹春水，乾坤莽回互。
赠阎同年
王十朋（宋代）

飘飘吴蜀两衰翁，尊酒论文偶会同。名在儒科虽后我，言关国体岂如公。

休嗟世路多巇崄，共报君恩有朴忠。此日游从足可惜，行将渭北与江东。
塞上曲
王贞白（唐代）

岁岁但防虏，西征早晚休。匈奴不系颈，汉将但封侯。

夕照低烽火，寒笳咽戍楼。燕然山上字，男子见须羞。
朱槿花
陆壑（宋代）

壁槿扶疎当缚篱，山深不用掩山扉。
客来踏破松梢月，鹤向主人头人飞。
寿提举陈秘丞 其二
徐鹿卿（宋代）

昔在兴隆岁甲申，文恭当轴秉鸿钧。如今休运重开宋，指日清朝再相陈。

会有勋名偿小戊，肯将官职怨雌辰。百年盛事看层见，请颂中兴岳降神。
馀杭周从事以十章见寄词调清婉难于遍酬聊和…答来贶
元稹（唐代）

扰扰纷纷旦暮间，经营闲事不曾闲。多缘老病推辞酒，

少有功曾久羡山。清夜笙歌喧四郭，黄昏钟漏下重关。

何由得似周从事，醉入人家醒始还。
题金廷标写意秋英十八种 其六 石竹
弘历（清代）

㛹娟小卉足清幽，张耒还思王子猷。世上宁无伪君子，底须责备草花流。
送总阁学士守秦亭二首
宋庠（宋代）

绿图层阁倚昭回，瑞鷃惊飞诏押开。
关内赵张人续誉，禁中颇牧帝怜才。
垂鞶虎绶朝装出，夹毂蛇矛使仗来。
坐镇平时文檄简，赤囊边琐有轻埃。
哭王赞府
陈陶（唐代）

白水流今古，青山送死生。驱驰三楚掾，倏忽一空名。

金玉埋皋三，芝兰哭弟兄。龙头孤后进，鹏翅失前程。

愁变风云色，悲连鼓角声。落星辞圣代，寒梦闭佳城。

伊昔来江邑，从容副国英。德逾栖棘美，公亚饮冰清。

大厦亡孤直，群儒忆老成。白驹悲里巷，梁木恸簪缨。

陇遂添新草，珠还满旧籝.苍苍难可问，原上晚烟横。
希文堂为罗宗文题
周巽（元代）

城南罗隐君，简默重高谊。仰希文正公，敦族轻市利。

德著麦舟诗，恩垂义田记。严亲八十馀，綵服日娱戏。

棣萼映春辉，友于自伦至。晚岁阅金经，颇悟仙丹秘。

游神慕松乔，脱略弃尘事。昔见双珠明，今留一株桂。

玉树照西园，芝兰杂芳蕙。悠悠白云飞，馥馥金粟坠。

聿瞻希文堂，令人发深喟。
雨后闻蝉
金大舆（明代）

一雨生凉思，羁人感岁华。
蝉声初到树，客梦不离家。
海北人情异，江南去路赊。
故园儿女在，夜夜卜灯花。
和人二首 其二
释德洪（宋代）

寂寥空山独夜，萧条古木清秋。风月谁家捣练，江头何处钓舟。
濯清
柴随亨（宋代）

世间何水独流清，惟有箕山此一泓。
只恨许由曾洗耳，却怜无处濯吾缨。
题袁耕道所收小飞来
晁补之（宋代）

藏山常恐负而走，壶中九华安在哉。
忆似冷泉亭畔见，为君题作小飞来。
视旱憩镜田店
杨万里（宋代）

走檄堪频捧，严程敢少徐。
虽晴恐非久，犹热未全无。
憩息翻增倦，驰驱减壮图。
诗成兼利害，失闷得清臞。
归嵩山作
王维（唐代）

清川带长薄，车马去闲闲。
流水如有意，暮禽相与还。
荒城临古渡，落日满秋山。
迢递嵩高下，归来且闭关。
句
李颀（唐代）

但看青玉五枝灯，蟠螭火尽光欲然。
沁园春 裁白纻作春衫
陈世祥（清代）

较量寒消，排当花了，恰值清闲。已携将小妹，绣翻异本，教他雏婢，香拣深斑。

重幕须褰，脱绵正可，莫任春光渐渐阑。红毡列，早龙珠麟首，金粟同安。

哀牢细织兰干。慢剪破秋江浪几湾。任退红水碧，都嫌色腻。

轻容方目，且放纱单。一抹双心，两当八撮，曾入诗人体贴间。

裁缝就，正佳人丽服，风日跻攀。
七夕后一日寄陈巨济
欧阳澈（宋代）

高楼昨夜西风转，耿耿银河云叶卷。擎空皎月弄婵娟，领略溪叶堪指点。

秋光次第磨青铜，一味清凉袭庭院。遥知天外鹊桥成，织女牛郎会佳燕。

凭高翻忆凤楼人，慇勤乞巧陈芳奠。可堪目断心旌摇，砌成幽恨无人展。

促樽欣得莫逆交，脉脉閒愁凭理遣。清狂举白话平生，午夜香燃残宝篆。

凄凉此际忆年时，烂漫琼楼兴不浅。
墨君十咏·霜节
王铚（宋代）

春花秋月不同时，高节偏于墨色宜。
莫遣世间丹绿笔，等閒俗却岁寒枝。
鸿门宴
陈琏（明代）

嬴秦蚕食六国空，刘项崛起谁雌雄。芒砀已见天子气，楚氛犹袭咸阳宫。

鸿门何人出秘计，天意先已酣重瞳。剑光辉霍射人目，座间飒飒生寒风。

帐前玉斗一声碎，风云已去随真龙。汉基四百由此造，当时独数留侯功。
清源杂咏 其一
王世贞（明代）

绣衣柱史何昂藏，自免不复称为郎。尊前凤舞花难夜，门外乌啼月是霜。
徙马叹
王冕（元代）

君不见秦皇二世治天下，赵高妄指鹿为马。
遂令众口毁权奇，妄兽须臾满高价。
东亭牡骡十万钱，西城牝驴数百千。
□驴□□入奇远，犁□贾勇穹庐前。
三十六郡五百万，一旦惊风堕涂炭。
天闲云散雨声寒，峻骨垒垒秋草烂。
毳衣健儿牵狗车，皮冒女郎随橐驼。
将军怒斩白鼻驹，丞相唾遂狮子花。
独留款段在君侧，锦□金鞍青玉勒。
喷臊撼动赤墀风，太仆御官愁失色。
痛怜物产不偶时，龙媒灭没其谁知？况无古王同尔驰，相逢徒作穷途悲。
吾闻天马出西极，霜蹄蹴踏飞霹雳。
当年堆壁不敢沽，岂料于今供啖食？庖羲已矣古道芜，何时重见荣河图？孙阳已作饭牛客，非子去随牧羝奴。
呜呼！不独马之委，天下奇材亦如是。
偈
释义怀（宋代）

须弥顶上，不扣金钟。
毕钵岩中，无人聚会。
山僧倒骑佛殿，诸人反著草鞋。
朝游檀特，暮到罗浮。
拄杖针筒，自家收取。
题蒋元肃蕴仁堂
王十朋（宋代）

人孰无父母，图报良亦难。忽兴风树悲，莫尽菽水欢。

君羹不易尝，而况荣以官。向来蒋令君，庆具颜方丹。

手折东堂桂，口咏南陔兰。生封拜君命，戏彩慈颜温。

教之由义方，蕴之在仁端。仁熟椿亦老，亲荣心始安。

堂在人事非，思亲诚益殚。已足广文饭，方弹贡公冠。

愿移前日孝，要作忠臣看。
卜算子
佚名（宋代）

算一一都在我心头。
姑苏怀古
姜夔（宋代）

夜暗归云绕柁牙，江涵星影鹭眠沙。
行人怅望苏台柳，曾与吴王扫落花。
纪某枢臣事
张洵佳（清代）

蝇营狗苟剧奔忙，市井翻身到庙廊。早有声名传狡狯，居然军庙预平章。

佞臣头仗强邻保，暮夜金为狱吏偿。三次飞书飞不到，可怜公子更无肠。
春日杂兴十五首 其五
华镇（宋代）

缓步出东门，徘徊高城隅。芳郊晓烟霁，极目眺平湖。

迟日暖潜晓，东风汎菰蒲。阳和著万物，动植皆昭苏。

行乐贵及时，流光易云徂。五陵少年客，燕赵倾城姝。

憧憧满金堤，盈盈杂簪裾。华龙俨上驷，冰雪莹肤腴。

帷花启芳筵，藉草罗樽壶。搴条密相遗，巧笑情有馀。

溱洧宛未妍，桑中良不如。
嵩阳雨夕怀王昊庐侍读
施闰章（清代）

登封城郭嵩之阳，崒嵂青冥云锦张。重云三日雨如霰，满耳虫声秋叶黄。

此时独坐生白发，忽忆美人邈金阙。开尊永画坐论文，卷幔清宵同对月。

长安车马无时休，临歧执手重淹留。浩歌早识名山兴，瑶华送我寻嵩丘。

一生当著几两屐，放眼一步成十洲。看君亦有向平意，望远那免张衡愁。

玉女窗，捣衣石，来朝新霁凌绝壁，与谁共作峰头客。
登城晚望
雷士俊（清代）

薄暮城头望，千墙水际停。微波风自起，落日草愈青。

木盛谁持斧，泉寒莫有瓶。空弦惊痛鸟，说乱即倾听。
秋宵辞
白玉蟾（宋代）

佳人遽成古，冰魂唤不譍。
料得冥冥中，怜我身如僧。
松间一太息，树吼苍云崩。
幽愁积如山，心上一层层。
成连与瓠巴，枯骨悲荒陵。
同子与登湖上台
李攀龙（明代）

大漠苍苍鸿雁回，中原极目思悠哉。白云双阙湖边出，落日西山树杪来。

词客百年相对酒，秋阴万里共登台。侧身戎马过逢地，城柝朝闻角暮哀。
渔家傲
吕渭老（宋代）

高绊袈裟挑纸帔。一杯茶罢成行计。路入庐山风细细。轻弹指。百千三昧俱游戏。

法椅何曾烧两臂。谁知纸上无穷意。欲识普贤真实际。齁齁地。小炉雪夜和衣睡。
客宝安将归五羊留别李定夫二首 其一
黎遂球（明代）

笔语杯呼兴日浓，临行翻有话千重。才消几寸灯花夜，鸡报船开寺报钟。
槿花
杨亿（宋代）

宿雾初披縠，晨霞暂照梁。
千金经换笑，七驾未成章。
尘暗神妃襪，衣残侍史香。
深情传宝瑟，终古怨清湘。
次韵王进之欲雪兼属林令
赵蕃（宋代）

雨集疑为霰，云阴骤欲开。
共嗟三白晚，还是一的来。
令已忧民切，君当著语催。
不应浑似我，形槁亦心灰。
常甫招客望海亭
孔平仲（宋代）

蓬莱酿酒酒已成，贺家池上新采菱。紫衣侍立乌帽走，吾兄招客望海亭。

归来为我道客语，出没帆墙俱可数。醉中遥指北山下，云此白处乃海浦。

入山迤逦数百山，客居乃在一山颠。虽非阳侯所窟宅，风涛澒洞已拍天。

馀山亦有人杂居，山无桑麻只捕鱼。海中百怪所会聚，海马海人并海驴。

或如七十之老翁，或如三尺之侏儒。手足口眼莫不见，鞭磔尽作人号呼。

千艘竞造石首脯，雨声飒飒鱼来初。截波一网千万尾，棹歌喜噪翻蓬壶。

垂钓忽挂绿鹦鹉，探石仍得真珊瑚。晚晴蜃结彩霞阁，夜黑龙呈明月珠。

红涟紫液碧潋滟，顷刻变态世所无。我闻此景若在眼，便欲驾舶寻天吴。

昔时管宁亦避地，吾祖叹息思乘桴。我今何为不可往，谁能俛首甘区区。

平时此亭景最美，自谓清旷更无比。一闻客语心坐驰，却上望海污潢耳。

嗟哉好恶随所迁，世间万事多如此。
和张仲宗送柯田山人归隐 其五
沈与求（宋代）

有弟在一方，丹臆危涕横。念言还乡梦，遥夜怀紫荆。

忽兴揽衣坐，孤灯耿青荧。雁奴信何功，扪心愧鸿冥。

弃置复弃置，终寻白鸥盟。
刁斗篇
王世贞（明代）

匈奴铁属动妖氛，大汉金城上属云。始隶西宫程卫尉，还从骠属霍将军。

将军令严鼓声急，辕门夜寒刁斗发。淅沥频敲万古霜，凄清坐转三更月。

剥剥啄啄如有情，丁丁鍧鍧咽复鸣。初疑玉漏传筹响，忽忆银砧捣练声。

六边健儿好身手，中夜闻之气盈肘。匹马横度祁连道，弯弓射得单于首。

绝塞唯言奏凯歌，中原不复听刁斗。城南少妇郁金香，织却流黄不下堂。

愿得凭风试吹去，要知此声能断肠。
【中吕】粉蝶儿_怨别画阁萧
陈克明（元代）

怨别
画阁萧疏，那里也玉堂人物，间别来音信全无。拆鸾凰，分物燕，生离开比目。闷恹恹瘦损肌肤，粉慵施朱唇懒注。
【醉春风】这些时缕带尽了三分，罗裙掩过半幅。临行时曾说几时回，我与你数，数。去时节正遇着春分，回来时必然夏至，到如今又过了秋暮。
【醉高歌】更阑香冷金炉，夜静灯残画烛。今宵有梦归何处，那里也吹箫伴侣？
【红绣鞋】愁寂寞萦牵肠肚，病恹恹瘦损了身躯，则我这鬓云松意懒甚时梳。茶饭上无些滋味，针指上减了些工夫，尘蒙了七弦琴冷了雁足。
【普天乐】意徘徊，心忧虑。知他在科场应举。翰院迁除？峥嵘在画阁中，显耀在兰堂处。闪的人冷冷清清捱朝暮，想薄情负我何辜？扑籁籁两行泪珠，闷恹恹九分病苦，气丝丝一口长吁。
【上小楼】也是我今生分福，多管是前生合注。那里也画眉张敞，掷果潘安，傅粉平叔？不弱如待月张生，偷香韩寿，谒浆崔护？则我这孤辰运命该天数。
【幺篇】愁和闷眼倦升，闷和愁眉怎舒？愁的是情思昏昏，神魂飘荡，鬼病揶揄。闷连着华狱三峰，巫山十二，黄河九曲，则我这骨捱捱命归泉路。
【十二月】四时景光阴迅速，更和这秋景萧疏。疏剌剌风摇翠竹，淅零零雨洒苍悟。画檐间玎玎当当铁马，戍楼中滴滴点点铜壶。
【尧民歌】呀，我恰才望夫山上问个实虚，他可在竹林寺里寄情书？多管在秦楼谢馆笑欢娱，柳陌花街恋娇姝。踌橱，薄情忒狠毒，因此上扯碎了姻缘簿。
【耍孩儿】赶苏卿何处双通叔？到做了三不归离魂倩女。想当日碧桃花下风鸾雏，山和水阻隔着万里程途。山隐隐绕天涯怎觅青鸾信？水茫茫淹海角难寻锦鲤书，两般儿无归路。桃源洞墨云荏苒，武陵溪烟水模糊。
【一煞】身似水上萍，命如风内烛，月初圆又被阴云布。蓝桥下水波涛万丈浸了海峤，袄庙火烈焰千层接着太虚，两桩儿本是无情物。玉簪折何时再接，冰弦断甚日重续？
【尾声】汉相如有朝归故乡，卓文君多曾亲见睹？一星星自把衷肠诉。将我这受过的凄凉慢慢的数。
送钱允一还天台诗（并序）
宋濂（明代）

皇帝即位之二年，大将军帅师取燕都，西北州郡，次第皆
平。
越明年冬，上将郊祀天地，大告武成，念开国诸臣劳烈，
锡以铁券，以申带砺之誓。
下礼官议其制度，近臣奏言：“唐和陵时尝赐。
钱武肃王十五世孙尚德实宝藏之。
”上遣使者即其家访焉。
尚德奉诏椟券及五王遗像上之。
上御外朝观之，敕省臣宴于仪曹。
已而尚德思东归，命还其券与像，以礼敦遣。
钱氏宝有此券已五百载。
宋淳化中，杭守臣尝连玉册进之。
元丰五年，又进之。
宋季兵乱，券沉官渭水中五十六年。
元至顺二年，渔人获之，售于尚德之父世珪，迄今而尚德
又进之。
是尝三登天子之庭，其间或显或晦，虽若类灵物诃护，亦
其子孙之多贤，能保守而弗坠也。
尚德字允一，天台人。
大明天子开鸿基，雄兵百万皆虎貔。
东征西讨十余载，变化不异云雷随。
功成治定四海一，剖券分符恩泽施。
前王遗制久已泯，钱氏世宝犹无亏。
天使持书往征取，有翁橐负来丹墀。
鞠躬俯伏再拜起，旋解韬籍重重披。
精铁锻成大逾瓦，中突傍偃形如箕。
又如玄甗剖其半，一片玄玉谁瑕疵。
凿窾填金文绚烂，笔画方整蟠蛟螭。
誓辞三百有余字，河山带砺无嫌疑。
继陈五王有真像，仿佛犹是唐冠衣。
腰围白玉金作跂，吻角左右分三髭。
重瞳回光屡下照，笑语逾觉天颜怡。
便敕大官给珍馔，上尊法酒浇琼卮。
忆初唐纲既解纽，恣舞鳝号狐狸。
斗牛王气果凌厉，豫章占术元非欺。
八都健卒猛如虎，指挥不异驱婴儿。
罗平鸟图骋怪幻，内黄外白跳狂痴。
龙剑一挥赴水死，大勋星日同照垂。
因兹锡券代牲歃，彭城开府如三司。
衣锦城空嘉树老，共守尚有三楼危。
淳化元丰两进入，龙光曾受天王知。
炎精讫录九鼎沸，一旦失去官河糜。
岂伊神物欲变化，相逐雷剑为龙飞。
孰知渔者一举网，所获非鳖还非龟。
终然鬼物所诃护，不使光彩埋荒陂。
泥涂沙砾幸免累，宝玉大弓欣有归。
我知天意实有在，武肃弘烈何堪微。
八州生灵数百万，拔出水火行中逵。
子孙食报岂终极，政如稼穑随年肥。
高牙大纛入黄阁，金章盭绶趋彤闱。
不知堆床定几笏，但见肘印悬累累。
七世珥貂未足拟，一门三戟终前衰。
况翁文采烂五色，嗜古不管头如丝。
秦淮呼酒话离别，远盼官舸如星驰。
于时同云幂四野，势欲酿雪增寒威。
行行若过表忠观，好剔苍藓看残碑。
闻内舍榜将至
冯山（宋代）

元丰内舍初公选，开宝中秋定试期。四海诸生趋盛集，一朝新议破群疑。

人传学榜才张后，驿递家音未到时。莫怪虚名随分喜，文章门户欲支持。
拟陆士衡诗
刘义恭（南北朝）

绿柳蔚通衢，青槐荫修垌。
送徐成之通判永宁军
孔武仲（宋代）

少年意气横寥廓，淬拭龙泉出锋锷。
人情俱欲向长安，天语新令倅河朔。
霜风冽冽吹边州，青骢骏马锦貂裘。
也知未足称才用，犹胜当年为薄游。
故人白发今憔悴，别来殷勤傥相记。
塞雁高飞不可冯，寄声亦有南归使。
齐太祖
王十朋（宋代）

天厌金刀水德终，一时人望属萧公。能论魏武周文事，独有区区谢侍中。
过鲁太师庙
华镇（宋代）

汉家循吏得民深，素业流风尚可寻。愧在盛时操短刃，远来邻壤效鸣琴。

敢论异事追前事，所喜仁心契本心。振辔再经驯雉境，一瞻道庙想徽音。
行香子
王哲（金朝）

三鼓才分，火德行香。月初端、正照心王。红红赫赫，炜炜煌煌。

见本真生，灵真慧，太真匡。

三处均匀，一路平康。睹青天、瑞霭舒张。纵横攒聚，能罩圆方。

早弄圭环。持圭璧，执圭璋。
绿阴垂钓
贡性之（元代）

茅屋人家隔薜萝，绿阴窗户晚凉多。日长借得南风便，时送沧浪一曲歌。
从驾幸龙德宫
陆佃（宋代）

玉锁晨开厚载门，人家随处著彫轮。潜龙宫邸来惟旧，复辟帘帏卷尚新。

深巷尽言窥日月，粗官难得后埃尘。戴恩自觉丘山重，愿放鳌更六万春。
五岳祠盟记
岳飞（宋代）

版本一

自中原板荡，夷狄交侵，余发愤河朔，起自相台，总发从军，历二百余战。虽未能远入夷荒，洗荡巢穴，亦且快国雠之万一。今又提一旅孤军，振起宜兴，建康之城，一鼓败虏，恨未能使匹马不回耳！故且养兵休卒，蓄锐待敌，嗣当激励士卒，功期再战，北逾沙漠，蹀血虏廷，尽屠夷种。迎二圣，归京阙，取故地，上版图，朝廷无虞，主上奠枕，余之愿也。

河朔岳飞题。

版本二

近中原〔板〕荡，金贼长驱，如入无人之境；将帅无能，不及长城之壮。余发愤河朔，起自相台，总发从军，小大历二百馀战。虽未及远涉夷荒，讨荡巢穴，亦且快国雠之万一。今又提一垒孤军，振起宜〔兴〕，建康之城，一举而复，贼拥入江，仓皇宵遁，所恨不能匹马不回耳！

今且休兵养卒，蓄锐待敌。如或朝廷见念，赐予器甲，使之完备，颁降功赏，使人蒙恩；即当深入虏庭，缚贼主蹀血马前，尽屠夷种，迎二圣复还京师，取故地再上版籍。他时过此，勒功金石，岂不快哉！此心一发，天地知之，知我者知之。建炎四年六月望日，河朔岳飞书。
次韵张子华寄示正月四日与其兄及俞叔可兄弟
陈著（宋代）

两家昆季贺正来，投辖留连肯放回。
恰第四朝春正好，合三百岁老相语。
有光西洛菜羹社，同醉东坡蕉叶杯。
何似添侬八十一，呼为五老共徘徊。
观诗吟
邵雍（宋代）

爱君难得似当时，曲尽人情莫若诗。
无雅岂明王教化，有风方若国兴衰。
知音未若吴公子，润色曾经鲁仲尼。
三百五篇天下事，后人谁敢更讥非。
闻鹤鸣
翁咸封（清代）

凉露滴清响，翛然孤鹤惊。松间梦初断，花下舞还轻。

野迥籁声绝，天高秋气横。此时应独立，一吐望云情。
次韵补柳子厚八愚诗 其三 咏愚泉
汪炎昶（宋代）

撞玉锵断石，溅珠悬稚松。色资耳目净，声碎尘土空。

静窥发奇趣，饱饮生异容。讵知愚所乐，适与智者同。
十一月十四夜听雨为霰听为雪久之雪后为骤雨
方回（元代）

雨声更霰雪，昏听达清晨。
自笑能吟客，常为不寐人。
絮寒勤拭涕，箦响惧翻身。
苦语知谁会，应堪泣鬼神。
信阳军筵设乐口号二首 其一
毕仲游（宋代）

谈笑西州塞上春，归来不薄两朱轮。功名致主期三代，忠孝传家第一人。

御史平生能许国，将军未老肯谋身。义阳今与淮阳比，汲孺当年亦谏臣。
七夕后作
黎邦琛（明代）

聚散浮云何太忙，一逢佳节一回肠。玉河桥断閒乌鹊，明月台空冷凤凰。

锦石浪传曾犯斗，机丝虚自忆成章。柔情脉脉何人解，独看明星秋籁长。
夏日四绝
潘良贵（宋代）

娟娟疏竹拂云长，门巷无尘气自凉。
多病无情如嚼蜡，卧看风篆博山香。
上李昉相公
王操（宋代）

朝苑优游数十春，文章敌手更无人。
对敭旒冕如僚友，下直门阑似隐沦。
倚槛白雪供醉望，搘筇黄叶落吟身。
年来得意知难绝，大半门生作侍臣。
咏螃蟹呈浙西从事
皮日休（唐代）

未游沧海早知名，有骨还从肉上生。
莫道无心畏雷电，海龙王处也横行。
寄夷白坦然
吴则礼（宋代）

北湖饭饱初不知，惟见从来方朵颐。
天公大似撩吾辈，不遣细和夔州诗。
题常乐寺五云台
姚舜陟（宋代）

虚空本无云，一气谁所主。
云空两无碍，起灭自散聚。
吾闻心归源，空殒亦无所。
应知不空者，物感自如雨。
君看贤首师，自视木与土。
与云亦奚期，况问色有五。
云何坐说法，瑞应乃如许。
休疑诸天集，未必众龙吐。
云空法如是，我说无说故。
堂中嫡孙在，客至当问取。
拟高常侍送李少府贬峡中王少府贬长沙
陈子升（明代）

都亭风拂柳丝长，握手怜君谪两乡。三峡建瓴奔滟滪，九疑如黛望潇湘。

清江雁落裁巴字，绝巘猿啼湿楚裳。圣主恩深霄汉上，忍令双鹄久摧藏。
送张伯威提举
黄庚（元代）

人生聚散等浮沤，忆昔过从与胜游。
棋局敲残清夜月，菊花吟老半窗秋。
客中送客难为别，山外看山总是愁。
回首片帆江路远，疏烟斜雨到西州。
二游诗·任诗
皮日休（唐代）

任君恣高放，斯道能寡合。一宅闲林泉，终身远嚣杂。
尝闻佐浩穰，散性多儑亻沓。欻尔解其绶，遗之如弃靸。
归来乡党内，却与亲朋洽。开溪未让丁，列第方称甲。
入门约百步，古木声霎霎。广槛小山欹，斜廊怪石夹。
白莲倚阑楯，翠鸟缘帘押。地势似五泻，岩形若三峡。
猿眠但腽肭，凫食时啑唼。拨荇下文竿，结藤萦桂楫。
门留医树客，壁倚栽花锸。度岁止褐衣，经旬唯白巾。
多君方闭户，顾我能倒屟。请题在茅栋，留坐于石榻。
魂从清景遛，衣任烟霞裛。阶墀龟任上，枕席鸥方狎。
沼似颇黎镜，当中见鱼眨。杯杓悉杉瘤，盘筵尽荷叶。
闲斟不置罚，闲弈无争劫。闲日不整冠，闲风无用箑。
以斯为思虑，吾道宁疲苶。衮衣竞璀璨，鼓吹争鞺鞳。
欲者解挤排，诟者能詀讘。权豪暂翻覆，刑祸相填压。
此时一圭窦，不肯饶阊阖。有第可栖息，有书可渔猎。
吾欲与任君，终身以斯惬。
和寄可庵卢教谕
何梦桂（宋代）

平生浪说齐谐志，杞国有天惊堕地。
不周摧折天柱倾，咄咄古今真怪事。
元气不死桥运兴，千古日月长悬奔。
照见可庵一片心脾真肆兀，挥斥八极游天根。
两眼痴蟆不能食，坐观蝡动自形色。
独吸泠风饮沆瀣，去向南溟六月息。
不学神仙慕安期，陶潜旷达其庶机。
卜筑前窀从与老，太行世路从颠危。
桓{左鬼右隹}槨嘻未达，昭陵玉匣荒丘垤。
东门树槚四时青，独对青山问明月。
孤山梅，逋仙一去唤不回。
三迳竹，空怀二仲人如玉。
处士松，世无郑老遗高风。
何如及今收拾千岩万壑秀，飞廉道前丰隆后。
美人服薜带女萝，自起傞傞舞长袖。
得时为鸣凤，朱时为卧龙，
且问君王气三峰。百年三万六千日，
倏忽起灭天际虹。散发披襟任坦率，
时浇磊磈斟寒碧。眼高一世四海空，
婢膝奴颜死人役。君不见乌栖曲、白紵歌，
长绳不系白日梭，时耶命耶将奈何。
前有香山翁，后有洛阳老。
嘉会不数逢，千载谁复道。
蛟翁此来游，三珠烱相照。
凭谁画作五老图，著我坐隅添一笑。
感事述怀，集杜二十首 其三
陈肇兴（清代）

洗眼看轻薄，无心耻贱贫。检书烧烛短，对酒满壶频。

生意甘衰白，行歌非隐沦。艰难随老母，呕血事酸辛。
减字木兰花·银铮旋品
苏轼（宋代）

银铮旋品。不用缠头千尺锦。妙思如泉。一洗闲愁十五年。为公少止。起舞属公公莫起。风里银山。摆撼鱼龙我自闲。
僧院蔷薇
李咸用（唐代）

客引擎茶看，离披晒锦红。不缘开净域，争忍负春风。

小片当吟落，清香入定空。何人来此植，应固恼休公。
送御史王伯循之南台
雅琥（元代）

京华岁晏饶风雪，况复知交远相别。金貂贳酒燕市傍，官柳残条未堪折。

客心恋恋不忍发，离歌莫唱《阳关》叠。羡君年少早致身，文章德业追古人。

绣衣骢马向南去，江湖草木含青春。
罗畴老录示和丹霞绝句五首次韵 其二
李纲（宋代）

非佛非心须在我，即心即佛亦从渠。本来心佛都无有，幻化聊将示四衢。
和李文伯暑时五首之扇
黄庭坚（宋代）

团扇如明月，动摇微风兴。
屏去坐上热，袪逐盘中蝇。
有用何提挈，无心分爱憎。
炎炎虽可贵，弃置奈寒冰。
青玉案·楚峰十二阳台路
李彭老（宋代）

楚峰十二阳台路。算只有、飞红去。玉合香囊曾暗度。榴裙翻酒，杏帘吹粉，不识愁来处。燕忙莺懒青春暮。蕙带空留断肠句。草色天涯情几许。荼开尽，旧家池馆，门掩风和雨。
沁园春 泉南初度，伯时将北归，诸友宴次，
张翥（元代）

天上玉堂，海外瀛洲，山中蜕岩。甚六十四岁，出持使节，八千余里，来驻征骖。香火缘深，功名意薄，梦觉仙家雪满簪。桐花社，喜酒边莺燕，诗外云岚。锦堂容我清酣。拥画烛、金钩手屡探。怪朗吟御史，笑回红粉，送归司马，泪湿青衫。蜀魄春多，塞鸿秋远，无限离情老不堪。空留意，在水光山色，江北江南。
散吏
陆游（宋代）

拜赐明时散吏名，头衔字字敌冰清。
读书有味聊忘老，赋禄无多亦代耕。
笠泽蓴鲈秋向晚，缑山笙鹤月微明。
人间乐事今真得，莫恨摧颓白发生。
后湖纪事和同僚联句韵 其四
陈恩（明代）

苍茫遥望一平湖，落落星分岛屿孤。玄武有方通甬道，奚奴无马戏官衢。

诗从知己评工拙，酒向东家问有无。此日贤劳知不愧，廉明还拟誓冰壶。
送僧游五台兼谒李司空（作送颢法师往太原兼谒李司空）
张籍（唐代）

远去见双节，因行上五台。化楼侵晓出，雪路向春开。

边寺连峰去，胡儿听法来。定知巡礼后，解夏始应回。
题泽翁小巷
王柏（宋代）

石护山溪口，溪溪自有原。
若非江海量，曷受百川奔。
观吴正献真
李廌（宋代）

次公不许画麒麟，孝宣妙选知名臣。
拜公之像想风度，乃是云台子颜之文孙。
元丰天子建原庙，王宇万栋临端门。
累朝名臣俨冠剑，列圣御坐开乾坤。
修廊秘殿锁春色，彷佛音容皆骏奔。
相君相业皆元元，旗常彝鼎定书勋。
仪形在殁侍神考，英气噩噩凝天阍。
嗣皇方思服盛美，欲考辟公观列文。
君传兹图落人世，世人遂得知瑜璠。
吾知袁公固有後，能平楚狱竟无冤。
召公甘棠犹不伐，卫武之德谁能谖。
君不见温公之像满人间，愿广此图令并传。
用处晦韵送蕲州赵教授有怀寺簿王圣俞丈
韩淲（宋代）

得官居上第，掌教喜青春。敩学须相长，仁贤必可亲。

举文元不易，斯道本常亲。若理中州话，应逢旧德人。
病梅馆记
龚自珍（清代）

江宁之龙蟠，苏州之邓尉，杭州之西溪，皆产梅。或曰：“梅以曲为美，直则无姿；以欹为美，正则无景；以疏为美，密则无态。”固也。此文人画士，心知其意，未可明诏大号以绳天下之梅也；又不可以使天下之民斫直，删密，锄正，以夭梅病梅为业以求钱也。梅之欹之疏之曲，又非蠢蠢求钱之民能以其智力为也。有以文人画士孤癖之隐明告鬻梅者，斫其正，养其旁条，删其密，夭其稚枝，锄其直，遏其生气，以求重价，而江浙之梅皆病。文人画士之祸之烈至此哉！

予购三百盆，皆病者，无一完者。既泣之三日，乃誓疗之：纵之顺之，毁其盆，悉埋于地，解其棕缚；以五年为期，必复之全之。予本非文人画士，甘受诟厉，辟病梅之馆以贮之。

呜呼！安得使予多暇日，又多闲田，以广贮江宁、杭州、苏州之病梅，穷予生之光阴以疗梅也哉！
送新罗使
张籍（唐代）

万里为朝使，离家今几年。应知旧行路，却上远归船。

夜泊避蛟窟，朝炊求岛泉。悠悠到乡国，远望海西天。
中元连宿竹园刘叔嘉宅
陈藻（宋代）

朝朝风雨过中元，已熟之禾未易存。
正是忙时人却暇，且偷佳节倒芳尊。
梦江南 怀人二十首 其一
柳如是（明代）

人去也，人去凤城西。细雨湿将红袖意，新芜深与翠眉低，蝴蝶最迷离。
佟家园醉后题壁
祝哲（清代）

竟日蓝舆款竹扉，汉阴抱瓮本忘机。刺梅径窄黄蜂乱，布谷村忘绿树围。

首夏风光扶病出，丈人鸡黍卖花归。酒酣祇怪蛙声聒，一片乡愁黯落晖。
赠冯参议贵冯以给事中从军交阯擢任其职
王称（宋代）

平芜古堞晚萧萧，秋尽炎荒草不凋。北望休嗟边徼远，南来已见瘴烟消。

受恩部节分清要，托顾专城协上寮。海国诸生多在席，中朝老将半回貂。

文雄惯草军门檄，地僻曾迂使者轺。万里正看抟羽翼，一枝从此诧鹪鹩。

座中论侠心逾壮，幕下延材气不骄。会见徵书还贾谊，未应投笔羡班超。

愧余感遇情初洽，念尔相逢意独饶。孤馆疗除频见过，遐方溽暑不辞歊。

呼童日午寻茶臼，隔壁时来问醴瓢。正喜词华泉倒峡，俄惊岁月斗旋杓。

星河耿耿当窗见，岛树依依入望遥。一曲剑歌何处写，不堪听尽海门潮。
顾恺之秋江晴嶂
吴镇（元代）

从来六法重长康，染得新图更郁苍。万顷远横秋镜阔，千重林立彩云长。

村村鸡犬鸣晴昼，两两樵渔话夕阳。无限风烟谁得似？欲将此处付行藏。
访龙井山中村叟
叶绍翁（宋代）

雨打荒篱豆荚垂，柴门未启立多时。
客来自掘蹲鸱煮，旋拾枯松三数枝。
次韵晁元忠西归十首
黄庭坚（宋代）

腰垂九井璜，耳著明月璫。
兰荪结襟带，芰荷制衣裳。
其人虽甚远，其室大道傍。
当身不著意，千载永相望。
春思二首·其一
贾至（唐代）

草色青青柳色黄，桃花历乱李花香。
东风不为吹愁去，春日偏能惹恨长。
偈六十三首
释道宁（宋代）

开门待知识，知识不来过。
知识既过，凭何施设。
金果早期猨摘去，玉花晚后凤衔来。
依韵和表臣见赠
梅尧臣（宋代）

中间会与别，不啻二十年。
向来君之官，我必赠以篇。
今过临淮郡，惠好情联联。
访我车骑都，宴我莺花然。
此当舟航冲，旅泊逾百千。
迓高而抚下，酒壶柜食连。
使予一日为，立可见华颠。
遽行恐劳君，数里不得前。
三月汴水浅，蹇滞无我先。
君乃遗我诗，盛称我为贤。
比之少陵豪，望我何太全。
又令入时用，目堪事高眠。
安能事孔圣，终学美周宣。
勤答以明怀，矢辞敢欺天。
次宗能韵
郑文康（明代）

君家兄弟好规模，不忝徐卿二子歌。为客偏惊秋信早，寄书无子雨声何。

城东流水还家近，桥北青山入市多。半月小楼诗几首，郢中音调许谁过。
伤虞将军（一作伤河东虞押衙）
许浑（唐代）

白首从军未有名，近将孤剑到江城。巴童戍久能番语，

胡马调江解汉行。对雪夜穷黄石略，望云秋计黑山程。

可怜身死家犹远，汴水东流无哭声。
句
吕希哲（宋代）

将谓清风全扫地，世间今复有虑鸿。
永新法云上方
刘弇（宋代）

石廊西头物色好，别有净界擎青莲。玉虹挂门一水割，碧云差径千家连。

浩歌流年客尊酒，高卧白日僧华颠。夜凉散发弄明月，更欲挽驾青翰仙。
送澶州录曹宋参军
陈师道（宋代）

宦游男子事，访别故人情。
能吏于今少，春风及此行。
英雄余战伐，犴狱寄廉平。
未肯轻衰疾，人来阙寄声。
白云端和尚赞
释清远（宋代）

纲纪著明，不忘付授。净空无际，如日处昼。欲究根源，瞻之龙岫。
反远游
陆游（宋代）

卖却貂裘买钓舟，久将身世付悠悠。
行歌西郭红桥路，烂醉东悠白塔秋。
夜泊驿亭观月上，晓登僧阁听猿愁。
一生身属官仓米，剩喜残年得自由。
合江亭槛前多高竹不见远岸花客命翦之感而成咏
吕温（唐代）

吉凶岂前卜，人事何翻覆。缘看数日花，却翦凌霜竹。

常言契君操，今乃妨众目。自古病当门，谁言出幽独。
颂古三十一首
释如本（宋代）

亲儿弃了复何言，月在波心印碧天。
独有一身无系累，困眠醒坐任随缘。
题耕隐卷
程永奇（宋代）

山下巢云梦亦清，陇头耕雨绿蓑轻。
时人共指庞居士，为借农书一到城。
偶成
张谦宜（清代）

一月村中住，心清学息机。竹香人独坐，花落燕双飞。

客莫来投谒，书常引下帷。今朝晴更好，自晒旧蓑衣。
平陵寓居再逢寒食
朱湾（唐代）

几回江上泣途穷，每遇良辰叹转蓬。
火燧知从新节变，灰心还与故人同。
莫听黄鸟愁啼处，自有花开久客中。
贫病固应无挠事，但将怀抱醉春风。
西斋秋感二十首
方回（元代）

灵运永嘉日，玄晖宣城时。
池草既清唱，窗岫亦妍辞。
郡胜山水媚，心赏良足怡。
庙廊有颜沈，味合深己知。
桐濑较二□，川岭信复奇。
拙陋方二谢，岂不粗能诗。
兵革值迁变，衣冠逢乱离。
已矣莫我识，怅焉归棹迟。
李监饷四物各以一绝答之·甘蔗
方岳（宋代）

老境於我渐不佳，一生拗性旧秋崖。
笑人煮箦何时熟，生啗青青竹一排。
东园 其二
释道潜（宋代）

曲渚回塘孰与期，杖藜终日自忘归。隔林彷佛闻机杼，应有人家在翠微。
简俞尉
赵蕃（宋代）

世人往往嗜甘言，正味多嫌橄榄严。
寄我要须并海物，花猪顿顿饭难厌。
赠汤以脩纪善进阶致政
朱诚泳（明代）

董贾才华擅俊良，曳裾元侍我先王。笼鹅书妙黄金薤，倚马吟成白雪章。

松柏经霜知不改，筌蹄得意信难忘。一封竟遂柴桑愿，又进官阶拜宠光。
过方广不遇主僧留示
胡寅（宋代）

崎岖荦确梁复矼，赪肩四力流汗杠。笋舆轧轧三十里，乃值道人游近邦。

倦躯且借禅榻卧，仰睇杰阁丹青庞。泉湍夜挟风雨壮，撼床殷枕如涛江。

晴峦空濛染佛髻，白月皓皓团僧窗。高杉大松间修竹，烟旄雾盖参云幢。

要须酒壶缀羊羫，哀箫怨笛歌鬟双。缅怀东岩谢太傅，提携靓艳凌崆㟅。

不学香山白居士，只与如满相敦厖。想君闻之笑且■，西东分流岭头泷。

归来亦复有何好，方寸坐以钟鱼降。留诗六反皆震动，鱼谁考击钟谁撞。
李公择自滑州移知鄂州
刘攽（宋代）

黄鹤仙人去不留，武昌官柳傍层楼。前山欲近沧浪水，芳草遥分鹦鹉洲。

渔父啸歌聊自乐，祢衡词赋若为谋。朱轮皂盖一身贵，谈笑岂知千古愁。
金刚随机无尽颂·无得无说分第七
释印肃（宋代）

菩提无定法，一体常周匝。
个裹了无言，圆成无缝塔。
杂咏一百首·曹沬
刘克庄（宋代）

数战数败北，宁非将略疏。
收功一匕首，安用读兵书。
病起
喻良能（宋代）

几岁思归今得归，一筇三迳共忘机。
寸肠满贮愁千斛，的当回头觉昨非。
同杨二守游玉台用壁间韵
区元晋（明代）

老爱垂竿钓八溟，也从山寺订新盟。玉台可贷寒蓑影，朱绂端惭紫陌名。

采药喜逢丹井客，谈玄频拉白云僧。风流输却贤韶守，数酌壶山一笑并。
赠唐充之兼简益中
吕本中（宋代）

三年白沙看江山，可当中原故人面。今来千里逢故人，笑谈却作江山见。

江山故人不相远，平生志愿于君满。唐侯独立一代无，张侯与之来集枯。

老松本自岁寒外，良马不畏长途驱。饥年百室仰粟廪，暑路六月悬冰壶。

念昔关汪不相贷，视世好爵如机械。上书索去不作难，云我未了平生债。

后生少年延颈观，诸公故人思一快。基本未定天夺之，赖有君侯数人在。

龙媒已远风驭回，坐叹四海梁木摧。尔来老谢又继往，但觉眼界常尘埃。

长江无津出光怪，迥野入夜开风雷。此语不诬君可验，请君更讨防身剑。
隐者
刘克庄（宋代）

宁采箕山钓颍滨，放勋天大不能臣。
渔郎未必知年代，先有逃尧次避秦。
夜泊曲湾
杨万里（宋代）

顺流一日快舟行，薄暮风涛特地生。
不是江神惊客子，劝人早泊莫追程。
恭和御制玉瓮歌元韵
梁诗正（清代）

金元胜迹销沈讫，日下扯挦半残阙。渎山玉海岿然存，疑是总呵烦神物。

只孙高宴忆传觞，乞汝神浆凭换骨。壶公缩地元圃开，万斛源通酒龙窟。

即看星宿卷波涛，似并昆仑行垦芴。冰夷海童驱百怪，入与赍偕出与汩。

巨鳞长鬣逞飞腾，渫雨歊云惊屑没。洪纤环绕灿星罗，拱卫衢尊严屹屹。

钟沈鼎出几迁贸，显晦总随元气㗵。蓬莱清浅诧扬尘，繁华瞥眼旋飘欻。

宝器同沦逐化龙，旧录间披嚼空蚏。曾闻白黑间成章，巧手随宜作洼突。

恰借绵云隐翠螭，还留墨点成斑鳜。一一状态入牢笼，太极周圆精所郁。

自从方外困齑盐，无复陛前光衮黻。广寒尚想构嵯峨，琼岛空看浪漰渤。

乃知至宝失所托，流落人间愁隉杌。我皇稽古勤蒐讨，糺缦光华文治蔚。

偶向仙坛觅曩踪，尘涴千秋重拭拂。依然秘殿位置宜，合浦珠还气忽勃。

苔花剔尽虹彩飞，顿起泥涂更绣韨。仿佛西京钟虡移，剩却金人犹仡仡。

昆冈劫后几多年，不灰仅有炉中柮。好从银瓮缅遗模，何待荒榛寻断碣。

摩挲三币转增吁，得路真堪补黥刖。天歌浩唱涌江海，韩苏石鼓惭雕劂。

要识遭遇合有时，圣情岂为玩好抇。瑜瑾潜光终必发，宝物尚尔贤宁不。

千金市骨致神骏，长此幽遐无沮艴。
水龙吟·寄陆放翁
刘过（宋代）

谪仙狂客何如？看来毕竟归田好。玉堂无此，三山海上，虚无缥缈。读罢《离骚》，酒香犹在，觉人间小。任菜花葵麦，刘郎去后，桃开处、春多少。
一夜雪迷兰棹。傍寒溪、欲寻安道。而今纵有，新诗《冰柱》，有知音否？想见鸾飞，如椽健笔，檄书亲草。算平生白傅风流，未可向、香山老。
雨霁迟月
孙传庭（明代）

一雨初回晚霁开，閒庭幽敞共徘徊。水边凉气生衣袂，花外新徘入酒杯。

作客十年人幸健，问天今夜月当来。独怜故国关山远，万里清秋起暮哀。
五林方沈氏居
张镃（宋代）

路转苍湾静者家，抱墙壁修竹舞檐斜。
佛灯镜照无尽像，书馆舞栽成行花。
粗有田园真可乐，不维车服更何加，
晚来清致因閒取，非故邀君一煮茶。
次韵周遗直京城苦雨五首 其三
俞德邻（宋代）

古今浩浩多诗流，清辞丽句谁能高。大历饥寒少陵杜，义熙归去彭泽陶。
王子猷谓竹为此君白乐天谓酒为此君余野处无
陆游（宋代）

新种疏篁对小轩，旋沽薄酒实空尊。
门无车辙亦何恨，有此两君堪与言。
永叔西斋送冲卿知陜府
刘敞（宋代）

我求一州牧，竟至无津涯。相看佩铜虎，似欲凌青霞。

分陜本相事，憩棠成棣华。优游山河胜，肯厌多风沙。
盆菊
释居简（宋代）

叶底金茎沆瀣浓，篱边令尹酒尊空。回头说与闲花草，自占春三二月风。
送友人游蜀
许棠（唐代）

巴兴千万寻，此去若为心。蟋蟀既将定，弥猴应正吟。

剑门秋断雁，褒谷夜多砧。自古西南路，艰难直至今。
水仙花四首 其四
杨万里（宋代）

开处谁为伴，萧然不可亲。雪宫孤弄影，水殿四无人。
送李太清给谏抗疏斥还 其一
王弘诲（明代）

琐闼封章白板弹，棱棱风采动朝端。安危报国丹衷苦，鼎镬甘心白昼寒。

楚泽任教渔父问，汉廷终赖主恩宽。极知千古高名在，叹息清时有说难。
因事示众
释重顯（宋代）

寄從远方来，遗我径寸璧。
中有四箇字，字字无人识。
清涵鲸海宽。冷射蟾轮窄。
今朝呈似看，请道末后句。
偶作
释绍嵩（宋代）

孤锡依京寺，悠悠过一生。
有山供杰句，无地可归耕。
燕竞波中影，棋添局上声。
流年衰此世，寂寞不胜情。
送季潜芳先辈
郭雍（清代）

郢客回孤棹，秋亭怅别筵。江涵残雨气，风起夕阳天。

白发寒蝉外，青袍旅雁边。莫言不称意，梦泽有微田。
少冯约同赵伯山饮赠伯山
吴则礼（宋代）

顷闻赵伯山，亦复哦其诗。
今者得会面，真能解人颐。
往时黄宜州，句法天下奇。
平生老婆相，不救枯肠铠。
或架屋下屋，辛苦仅得皮。
君看赵伯山，独将圣僧骑。
维舟都梁岸，捉手那复疑。
欢然悦情话，似有宿昔期。
吾友吕少冯，办此一笑嬉。
莫论夜如何，明发当语谁。
秋夜写怀呈常所往来诸公兼寄吴兴江仲嘉八首 其一
程俱（宋代）

秋声不关人，倦客偏入耳。萧萧舞黄叶，策策振疏苇。

明知壮则老，摇落固其理。如何石心人，慨叹中夜起。
南歌子
杨无咎（宋代）

彩缕牵肠断，明珠暗滴圆。从头颗颗手亲穿。寄与仙卿同结、此生缘。

和串拢瑜臂，连云坠雪肩。循环密数对沈烟。似我真情不断、永相联。
寿陆放翁三首
苏泂（宋代）

年事依稀鬓复青，看书细字眼犹明。
池边自种桃初熟，篱下曾犹竹再生。
已觉貂蝉除世念，未妨龟鹤伴诗情。
日供薪水门人职，准拟金丹点铁成。
竹醉日怀故山
朱槔（宋代）

一室真容膝，何人客子猷。
土浮迎竹醉，云净对山羞。
无地青归幌，他年翠绕楼。
且从邻寺去，烟雨看沙鸥。
宿慈氏院
张耒（宋代）

楼上鸣钟报五更，朦胧深殿佛灯明。
更无幽梦随寒枕，听彻风松到晓声。
嶀台神弦曲 其二
高似孙（宋代）

水清清洗石凿凿，浪攻崖洗风洗壑。天飞凉洗众木作，元气涌洗鱼龙恶。

若有人洗老丛崿，跨黄罴洗度蘅幄。夕鸿溟洗晓名岳，怀霖雨洗时电雹。

灵来娭洗瑟兰勺，水光开洗烟罢漠。律予辞洗徵眇邈，林划啸洗灵欤乐。
次韵杨帅留客赏雪二首
陈造（宋代）

锡羡端知自杳冥，更资和气与烘成。
餍观搅海翻云势，旋听摧帘泻竹声。
狎坐鸳鸯方荐笑，窥帘乌鹊已熹晴。
从公草赋梁园罢，未羡将军下蔡城。
题米元晖太湖图卷
袁说友（宋代）

水际天低岸远，山腰雾卷云铺。
拟唤松江小艇，归来好趁莼鲈。
常熟敲冰行舟三首
袁说友（宋代）

岸头猛作敲冰势，船下俄闻戛玉声。
寸进未应容退尺，要于此地卜平生。
别谢师宰
王安石（宋代）

阊阖城西地如水，鸡鸣黄尘波浪起。
穷年一马望扶桑，东得省门身辄止。
簿书期会老纷纷，邂逅论心喜有君。
数日未多还舍我，相看愁思乱於云。
咏行帐和伯寅
孙诒经（清代）

橐笔行庐九月秋，依然香案近瀛洲。军声易搅梅花梦，诗兴还凭竹叶酬。

幸许郗超同入幕，不须张彖叹低头。枕戈尚忆闻鸡舞，今傍和门听晓筹。
言法华赞
释宗杲（宋代）

旋陀罗尼三昧，语默元无罣碍。
揽衣著屐走街，刚被时人笑怪。
问伊住止何处，向道我侬弗会。
进前拟议思量，咄哉漆桶不快。
太和彭孝求连年许芍药红都胜今方以唐律送一
周必大（宋代）

龙洲旧说红都胜，象罔今逢赤水珠。
更挽春衫来比并，如缠十万上江都。
恩赐麒麟服次俨山陆学士见赠韵 其二
严嵩（明代）

恩袍草色照人新，组绣惊看一角麟。命服故应旌上德，宠光何意及微臣。

驯游自昔徵王瑞，衣被终身荷圣仁。留与南宫传盛事，后来名德价逾振。
火閤
释元肇（宋代）

装折围炉地，方方七尺强。易容元亮膝，难著净名床。

省炭功虽小，烧香味较长。晏然宜袖手，免去暴朝阳。
立春前五日史馆对雪二绝 其二
周紫芝（宋代）

昔年踪迹寄江头，雪屋梅村自一邱。醉里却疑身是梦，烂银楼阁看瀛洲。
兰陵王
李曾伯（宋代）

甚天色。苦问桃红李白。伊祈氏，沙际才归，依约春回晓烟湿。老寒犹煞忒。景物。中年惯识。天应遣，雨洗风梳，柳睡花眠尚无力。

名园谩他适。任黄四栽培，殷七奇特。一年好处须寒食。待花畔携酒，酒边索句，春余太半未须急。记旧隐幽寂。

我亦。几时得。归检点苔封，评品梅格。教看林下休官一。与莺花分界，渔樵争席。抚松长啸，芳菲事，尽渠惜。
如山堂二首
姜特立（宋代）

时时缓步到如山，公竹风过绕懦弦。
此是老人消日处，客来须饮去须眠。
自君之出矣
刘义恭（南北朝）

自君之出矣，笥锦废不开。思君如清风，晓夜常徘徊。
偈颂四十一首
释慧晖（宋代）

今宵分岁限阴阳，宾主交和曾不藏。
寒雪苦辛霜后路，明朝明旭露春芳。
牛水滴
邵清甫（唐代）

铜牛肚里虽无物，中有深深似涧渊。
牧童不暇闲吹笛，苦为诗人滴砚泉。
长门怨
朱黼（宋代）

桂殿金铺暗，椒房玉漏沈。犹闻仙乐奏，空对月华临。

进御原非貌，思君独此心。宫中谣诼易，不敢动悲吟。
邓远游以八章见赠推挹过当奉报二诗 其二
胡应麟（明代）

屈指词场彦，翩翩意未降。过江原第一，华国定无双。

稍结名流袜，终搴上将𣄢。生花宁梦寐，五夜笔如杠。
己亥杂诗
龚自珍（清代）

少年哀乐过于人，歌泣无端字字真。
既壮周旋杂痴黠，童心来复梦中身。
乞纸寄诸葛桂隐
白玉蟾（宋代）

翰墨膏肓二十年，才亲笔砚便垂涎。
东阳鱼卵寒霜幅，嵊县溪藤妙雪笺。
一日秃除千兔颖，霎时磨尽万松烟。
洛阳市上今无价，直欲昂头写碧天。
题湖边庄
王十朋（宋代）

十里青山荫碧湖，湖边风物画难如。夕阳茅舍客沽酒，明月小桥人钓鱼。

旧卜草庄临水竹，来寻野叟问耕锄。他年待挂衣冠后，乘兴扁舟取次居。
和刘珵西湖十洲·芙蓉洲
舒坦（宋代）

照水枝枝蜀锦囊，年年泽国为谁芳。
朱颜自得西风意，不管清秋昨夜霜。
通海夜雨寄淮上故人
张耒（宋代）

黄沙浑浑水满川，奔流争岸虎眼漩。
南来舟子惯风水，万斛长船如等闲。
蒙蒙春雨杨柳湿，漠漠人家鸡犬寒。
道途归人寄消息，客行安稳近长安。
归田诗 其二
司马光（宋代）

绂冕诚虚器，簪裳悉畏途。触机身未保，好直道先孤。

甔石曾何有，田园浪更无。可能推两耜，沮溺共为徒。
早发焉耆，怀终南别业
岑参（唐代）

晓笛别乡泪，秋冰鸣马蹄。一身虏云外，万里胡天西。
终日见征战，连年闻鼓鼙。故山在何处，昨日梦清溪。
寄孔武仲
苏辙（宋代）

济南旧游中，好学惟君耳。
君居面南麓，汹涌冈峦起。
我来辄解带，檐下炙背睡。
煎茶仓梨栗，看君诵书史。
君归苦仓卒，窗户日摧毁。
迁居就清旷，改筑富前址。
开畦得遗植，绕壁见题字。
云山顾依然，簿领辄随至。
思君犹未忘，满秩行自弃。
尔来钜野溢，流潦压城垒。
池塘漫不知，亭榭日倾弛。
官吏困堤障，麻鞋污泥滓。
别来能几何，陵谷既迁徙。
它日重相逢，衰颜应不记。
题宋伯仁烟波图后
周密（宋代）

是处烟波有钓蓑，底须濠濮与西河。三吴旧日图渔具，九曲当年赋棹歌。

濯足濯缨吟欸乃，知鱼知我乐如何。会须携取新诗卷，西塞山前问志和。
秋蝉
严金清（清代）

应让鸣秋类，余情尚自吟。风寒秋叶薄，日暮抱枝深。

久畏螳螂伺，初联蟋蟀音。新霜应不远，怜尔伏冬心。
又送李舍人赴阙
陆游（宋代）

执简曾闻侍玉螭，谪仙才调尽推奇。
能将苦语康时病，更遣丹推动主思。
北阙亲朋瞻旧德，东吴山水入新诗。
知公自有经纶术，会见飞翔集凤池。
三径从来半草莱，席门那为故人开。
自惭不是梧桐树，安得朝阳鸣凤来。
西亭
李处权（宋代）

江南形胜地，列坐肆遐观。
气象天围大，溪山眼界宽。
远风来绿野，返照上朱栏。
更待秋澄澈，重寻落帽欢。
观音赞 其一
释如净（宋代）

端坐圆通微妙相，众生眼里堆青嶂。晓来窗外听啼禽，春风不在花枝上。
赠别傅生
齐景云（明代）

一呷春醪万里情，
断肠芳草断肠莺。
愿将双泪啼为雨，
明日留君不出城。
宿楚国寺有怀
赵嘏（唐代）

风动衰荷寂寞香，断烟残月共苍苍。
寒生晚寺波摇壁，红堕疏林叶满床。
起雁似惊南浦棹，阴云欲护北楼霜。
江边松菊荒应尽，八月长安夜正长。
鄱阳别方道人
唐顺之（明代）

户庭不出已多年，千里随君意豁然。饮醉或歌还或泣，鬓蓬疑鬼又疑仙。

讵知衰凤堪为笑，且学涂龟得自全。今日别离何足恨，终期共住白云巅。
雅集堂
韩琦（宋代）

过马传名事莫详，我严宾集在更张。不资金石升堂乐，务接芝兰入室香。

农穫大丰歌滞穗，讼销群枉阒甘棠。时闻雅席延诸彦，病守心閒兴亦长。
濠原路中
杨万里（宋代）

长亭短亭三复五，总是儿时底底路。
尚忆天寒日小黄，先君前底我後顾。
如今悲不为涂穷，病雁孤飞失老鸿。
三年闭户松风里，底路又还从此始。
楚茨
佚名（先秦）

楚楚者茨，言抽其棘。自昔何为，我艺黍稷。我黍与与，我稷翼翼。

我仓既盈，我庾维亿。以为酒食，以享以祀。以妥以侑，以介景福。

济济跄跄，絜尔牛羊，以往烝尝。或剥或亨，或肆或将。

祝祭于祊，祀事孔明。先祖是皇，神保是飨。孝孙有庆，报以介福，万寿无疆。

执爨踖踖，为俎孔硕。或燔或炙，君妇莫莫。为豆孔庶，为宾为客。

献酬交错，礼仪卒度，笑语卒获。神保是格，报以介福，万寿攸酢。

我孔熯矣，式礼莫愆。工祝致告，徂赉孝孙。苾芬孝祀，神嗜饮食。

卜尔百福，如畿如式。既齐既稷，既匡既敕。永锡尔极，时万时亿。

礼仪既备，钟鼓既戒。孝孙徂位，工祝致告。神具醉止，皇尸载起。

鼓钟送尸，神保聿归。诸宰君妇，废彻不迟。诸父兄弟，备言燕私。

乐具入奏，以绥后禄。尔肴既将，莫怨具庆。既醉既饱，小大稽首。

神嗜饮食，使君寿考。孔惠孔时，维其尽之。子子孙孙，勿替引之。
冬至后三日与罗楚入倅厅两松下梅花盛开取酒
朱翌（宋代）

匆匆前日贺书云，那似今朝笑语亲。
年例一来窥雪样，岁寒同此见天真。
梅间蜂阵长围日，松下鸱蹲反嚇人。
一碗檑茶未忘本，三杯薄酒不能神。
秋风辞
李攀龙（明代）

秋风萧萧兮白云晶晶，草木黄落兮鸿雁于征。兰可佩兮菊可餐，遗佳人兮汾之干。

挟飞龙弓下中流，横大波兮放远游。灵偃蹇兮翳日来，憺容与兮纷裴徊。

顾帝京兮何壮哉。
内题赋得巫山雨
宋之问（唐代）

神女向高唐，巫山下夕阳。
裴回作行雨，婉娈逐荆王。
电影江前落，雷声峡外长。
霁云无处所，台馆晓苍苍。
堂堂曲
温庭筠（唐代）

钱唐岸上春如织，淼淼寒潮带晴色。淮南游客马连嘶，

碧草迷人归不得。风飘客意如吹烟。纤指殷勤伤雁弦。

一曲堂堂红烛筵，长鲸泻酒如飞泉。
龙金庵次黄山中
杨公远（宋代）

清风明月逐时新，天付幽人直万金。
和得诗成无个事，来时可惜不携琴。
次韵十诗 其五
楼钥（宋代）

甥舅相寻向酒边，相忘情话更怡然。人言难遇双延阁，自愧叨联两大天。

只觉光阴诗里过，何妨枕簟醉时眠。此中别有真消息，莫为人间醒者传。
戏作俳谐体遣闷二首
杜甫（唐代）

异俗吁可怪，斯人难并居。家家养乌鬼，顿顿食黄鱼。

旧识能为态，新知已暗疏。治生且耕凿，只有不关渠。

西历青羌板，南留白帝城。於菟侵客恨，粔籹作人情。

瓦卜传神语，畬田费火声。是非何处定，高枕笑浮生。
挽黄修职
杜范（宋代）

宰士当年棣萼情，世科心许白头登。
诗书早已传家学，场屋谁头负夜灯。
老矣尚余英气在，嗟哉独慕善人称。
一经分付曾何憾，看取于门自此兴。
水调歌头（饯吴漕）
赵善括（宋代）

浩叹对青史，循吏久无闻。二年江右，赖公华节布阳春。才自搴帷问俗，无复埋轮当道，一路尽澄清。多少攀辕意，不待及瓜人。

驻膏车，迟祖帐，倒离尊。满庭桃李绿阴，何处不深恩。此去玉音应问，底事金围微减，忧国更忧民。造膝一言语，四海入洪钧。
南园香山
周密（宋代）

旧事凄凉尚可寻，断碑闲卧草深深。凌风阁下槎牙树，当日人疑是水沈。
次韵赵去华提干夏日杂兴七首
苏泂（宋代）

忽然镜里一丝丝，老却英雄不自知。
夜半闲来看青史，百年有尽此身危。
挽余倅二首
舒邦佐（宋代）

仕接湖南北，逢人问起居。
蚤曾师砚席，非但托乡闾。
梦里诗春草，毫端赋子虚。
诸郎图不朽，当共葺遗书。
青陵台
施燕辰（清代）

青陵台下美人咽，青陵台上君王悦。见妾容颜不见心，妾颜如玉心如铁。

无情白练送蛾眉，人读遗歌空泪垂。莫向青陵台下过，女贞树黑杜鹃悲。
送晊师
张籍（唐代）

九星台下煎茶别，五老峰头觅寺居。

作得新诗旋相寄，人来请莫达空书。
和岑子上郑广文诗
滕岑父（宋代）

吾侪不解事，刚欲羊枣嗜。
居然藜苋肠，厚味非天置。
甘此腐儒餐，庶几不为崇。
朅来钓濑滨，溪山相妩媚。
况复有诗人，深悟作者秘。
诸公竞推挽，其柰造物戏。
青衫晚从事，着以供燕侍。
文章可华国，谁云只小技。
堂堂陈无敌，敢不三舍避。
载酒践前盟，时当问奇字。
和黄山谷读杨妃外传五首 其五
王寂（南北朝）

飞雁秋风汾水上，淋铃夜雨蜀山前。此时一念无料理，阿暪何由双鬓玄。
把茅
陈杰（宋代）

广武醉后呵竖子，稷下谈锋避少年。
未知更蜡阮屐几，惟恐有少祖鞭先。
鬻技百金或封地，少书五车无入玄。
人间事多特未定，把茅去老白云边。
子贡问政
孔子及其弟子（先秦）

子贡问政。子曰：“足食，足兵，民信之矣。” 子贡曰：“必不得已而去，于斯三者何先？”曰：“去兵。” 子贡曰：“必不得已而去，于斯二者何先？”曰：“去食。自古皆有死，民无信不立。” （《论语·颜渊》）
送崔主簿赴夏阳
岑参（唐代）

常爱夏阳县，往年曾再过。县中饶白鸟，郭外是黄河。

地近行程少，家贫酒债多。知君新称意，好得奈春何。
与邢端公李台题庭石联句
皎然（唐代）

共题诗句遍，争坐藓文稀。（馀缺） ——皎然
题周梅所藏小景画卷
舒岳祥（宋代）

小鸭鸦乌烟柳坡，鵁鶄属玉满晴莎。
惠崇不作大年死，惆怅江湖春水多。
采芹亭
方蒙仲（宋代）

见说西湖又一新，小楼高阁巧相萦。
江山何待人妆点，堪笑吴儿不老成。
高节楼
郑元祐（元代）

自古高节士，无如严子陵。客星耀寒芒，归隐不可徵。

妇人守妇节，之死矢不二。以节加今名，或顺或婉懿。

舍是而曰高，高岂在闺壸？由名斯究实，于义窃未稳。

袁母陈氏媪，一邑称淑贤。训儿昌家基，母老雪满颠。

岩岩高节楼，枅栱绚云日。一赋柏舟诗，千古保贞吉。
雨中入城送赵吉州器之二首
杨万里（宋代）

拂溪杨柳缕生金，栏路山矾香杀人。
不是冲泥送行客，外头放过若干春。
奉使至申州伤经陷没
刘长卿（唐代）

举目伤芜没，何年此战争。归人失旧里，老将守孤城。

废戍山烟出，荒田野火行。独怜浉水上，时乱亦能清。
即事
刘克庄（宋代）

医书攻百病，惟有老难医。
雾眼朱成碧，霜颠涅不缁。
书无题后凡三首偶感燕太子丹事 其三
王逢（元代）

几年薪胆泣孤婴，一夕南风马角生。似见流星离斗分，谬传灵武直咸京。

九苞雏凤冲霄翼，三匝慈乌落月情。纵少当时赵云将，卧龙终始汉臣名。
句
刘镗（宋代）

故人皆死谁为佛，老我犹生即是仙。
古意题徐令壁
陈子昂（唐代）

白云苍梧来，氛氲万里色。闻君太平世，栖泊灵台侧。
春贴子词 皇太后阁六首 其三
司马光（宋代）

脍肉纷银缕，兰芽蔟紫茸。太官遵旧俗，岁岁与今同。
积谷待价歌
许梦青（清代）

台阳向为产禾区，一年耕种三年馀。设陴蓄水水潆纾，足禦旱年勤耰锄。

东南其亩皆丰腴，上供正粟资军需。馀米运省济民居，兼及西浙与东吴。

迩来海上聚萑苻，运米出洋多疏虞。待价居奇奸商储，斗米千钱庚癸呼。

皇天震怒禁雨濡，旱魃为虐良苗枯。齐民同声叹何辜，麻衣如雪祷街衢。

蒿目时艰吁嗟吁，荒年积谷胡为乎。贫者仰屋釜游鱼，饥肠辘辘驱雷车。

鸠形鹄面填沟渠，长官不问严催租。酷刑敲扑震堂隅，鸿雁嗷鸣哀逃逋。

嗟予砚田久荒芜，并日而食食且无。敝衣日典百青蚨，粗粝熬粥胜醍醐。

好月一轮上窗疏，好风一榻梦蘧蘧。闭门快读神仙书，饮冰辟谷游方壶。

遍洒玉禾如明珠，宜尔室家乐妻孥。
汴河解冻郭公域将行以诗奉寄
黄裳（宋代）

霜华一望银河道，闻说行舻犹未果。清旸想快东去情，未斩凝冰已先破。

东邻空忆樽前佐，为谁更把金卮倒。汾阳远裔今有人，不见纤尘落幽抱。

画梁燕子趁时归，故园莫放春光老。
周草窗命题异人爪搯仙境图
释文珦（宋代）

幽斋众客多清如，弁翁开卷示此图。
细画纤纤比毛发，老眼眴转眡若无。
须臾神定乃能辨，蓬山圆峤连方荧。
山川舯纡体势远，楼观缥缈棼桴铺。
霓旌羽盖蔽空日，云軿鹤驭闪天衢。
环丽绮错千万状，一一尽与人间殊。
弁翁指陈更详悉，言是澄江惠氏所宝之旧物。
昔有道人方外来，暮夜延之入其室。
萧然独卧无灯明，时闻爪甲铿有声。
明发道人不知处，但见桶底搯画成。
吾知道人非小巧，物物之中存幻眇。
更于爪画两俱忘，当与道人同一笑。
赠郭驸马（郭令公子暧尚升平公主令于席上成此诗）
李端（唐代）

青春都尉最风流，二十功成便拜侯。金距斗鸡过上苑，

玉鞭骑马出长楸。熏香荀令偏怜少，傅粉何郎不解愁。

日暮吹箫杨柳陌，路人遥指凤凰楼。

方塘似镜草芊芊，初月如钩未上弦。新开金埒看调马，

旧赐铜山许铸钱。杨柳入楼吹玉笛，芙蓉出水妒花钿。

今朝都尉如相顾，原脱长裾学少年。
诉衷情·逍遥无系乐清闲
侯善渊（元代）

逍遥无系乐清闲。信步且随缘。人来问归何处，遥指曲江边。杨柳岸，半笼烟。乍晴天。潇潇清夜，悄悄无人，月满空船。
仲冬出金陵麒麟门
王缜（明代）

天寒日煖霜气酸，驱车东出麒麟门。雪融泥滑行人去，林深月黑归鸟喧。

借眠野寺僧供榻，问火茅檐犬护村。名骥生来驰逐惯，修途遮莫驾长辕。
胜胜慢（雪）
朱敦儒（宋代）

红炉围锦，翠幄盘雕，楼前万里同云。青雀窥窗，来报瑞雪纷纷。开帘放教飘洒，度华筵、飞入金尊。斗迎面，看美人呵手，旋浥罗巾。

莫说梁园往事，休更羡、越溪访戴幽人。此日西湖真境，圣治中兴。直须听歌按舞，任留香、满酌杯深。最好是，贺丰年、天下太平。
登东山小鲁
刘攽（宋代）

惟昔宣尼氏，登山俯大东。隘然轻鲁国，不复梦周公。

洙泗秋毫外，龟蒙聚米中。浮埃殊扰扰，斗蚁竟匆匆。

游观情应类，临河事不同。岂将千乘富，一换舞雩风。
是夜酌泉试宜兴吴大本所奇茶
文徵明（明代）

醉思雪乳不能眠，活火沙瓶夜自煎。
白绢旋开阳羡月，竹符新调慧山泉。
地炉残雪贫陶穀，破屋清风病玉川。
莫道年来尘满腹，小窗寒梦已醒然。
和张叔夏梅岭 其一
赵士礽（宋代）

闻道西山尽是梅，暂陪高兴酌金罍。衰颜白发旋老矣，脱帽簪花亦放哉。

籍草为茵方醉睡，落英扑面又衔杯。须臾月照千堆雪，故使朱轮倒载回。
游南阳清泠泉
李白（唐代）

惜彼落日暮，爱此寒泉清。
西辉逐流水，荡漾游子情。
空歌望云月，曲尽长松声。
龙城智公真赞
释德洪（宋代）

奉持毗尼，圭璧无玷。研味般若，金刚有焰。有万其众，感以无心。

如象牙雷，如磁石针。住持此山，垂三十白。殿阁化成，儿孙戢戢。

高明广大，不可形容。稽首寄老，后身宝公。
送麻姑山道人
陆文圭（元代）

麻姑一女子，处处有仙坛。
地古留遗嘛，君今住此山。
流泉清涧底，落日乱峰间。
闻有蔡经者，时时得往还。
幽居遣怀
吴惟信（宋代）

百年身已任浮沉，但得幽居不厌深。鹤立庭阶花寂寂，莺声池馆柳阴阴。

看书消豁三竿日，琢句驱驰一寸心。莫为无才人所弃，携壶野逸自相寻。
赠徐道人
饶节（宋代）

茂林脩竹阴阴地，昔日曾为烂漫游。道人况有人伦鉴，为煮新芽更一瓯。
送柳鍊师归台山
李龏（金朝）

月照秋尘三丈飞，破囊携药下黄池。仙家不数人间事，瀑布桥边忆看棋。
酴醾
戴复古（宋代）

东风满架索春饶，三月梁园雪未消。
賸馥何人炷兰麝，柔枝无力带琼瑶。
圭沼
张守（宋代）

方锐新池卧介圭，水光如玉夜腾辉。不应只作韩侯觐，更喜姬公著衮衣。
王子乔
高允（南北朝）

王少卿。王少卿。超升飞龙翔天庭。遗仪景。云汉酬。

光骛电逝忽若浮。骑日月。从列星。跨腾入太。廓逾杳冥。

寻元气。出天门。穷览有无穷道根。
浮梁秋晓书事三首 其二
洪焱祖（元代）

舜陶开利孔，山骨竟为齑。野碓多舂土，溪船半载泥。

风烟秋更惨，瓦砾路全迷。随牒何来此，无阶老稚圭。
雨霖铃
宋德方（元代）

金莲七朵。自甘河等闲参破。丘刘谭马，孙王郝太古，许来同坐。

两个披毡真侣，更漏泄、祖师因果。绽玉蕊、万朵齐芳，香满人间瑞烟锁。

天元甲子休空过。正群仙出世交相贺。全真户牖深奥，端的处、要忘人我。

枝派后分十九，住丹台、姓字名播。功与行，但欠丝毫，上界未容我。
圭复庵贫乐斋
释妙声（明代）

贫非乐也，乐惟道义。匪哲弗居，孰云细事。室如悬磬，俯仰无愧。

终身欣然，何忧何惧。矧伊吾人，宗自西方。一饭候晷，三宿于桑。

彼上人者，如圭如璋。肆求懿德，其居允臧。载瞻其居，有琴有书。

亦有嘉宾，来与我娱。草衣藜羹，屡空晏如。从吾所好，有乐只且。

往有钟鼎，弗慎弗守。彼有荣观，弗图弗究。沦胥以亡，亦孔之丑。

我作是诗，以咏座右。
好事近·引手摘星辰
周之琦（清代）

引手摘星辰，云气扑衣如湿。前望翠屏无路，忽天门中辟。
等闲鸡犬下方听，人住半山侧。行踏千家檐宇，看炊烟斜出。
凤凰台
刘存业（明代）

城中几许佳山水，胜日来游只凤台。若个诗人忙下马，旧时花雨忆衔杯。

啼禽碧树森瑶室，遗履仙坛翳紫苔。门外纷纷满尘土，方知此景是蓬莱。
漳州知郡郎中见示旅次感事辄次元韵
苏颂（宋代）

江干邂逅再经旬，每挹清风叹绝尘。
炼得轻躯同槁木，养来和气胜阳春。
官间不废修金诀，功满终须礼玉宸。
自顾衰残多俗累，何时方外去相亲。
见童子头插苦菜花索观之作二律 其二
杨爵（明代）

真颜淡淡淡而浓，坐见百花色自空。惟有仰天倾白日，也堪随地伴东风。

肯因蓟野门前黑，不向燕山雨后红。但虑圣朝宽我去，无人解尔此奇容。
读赵昌甫诗卷
陆游（宋代）

蜗庐溽暑不可过，把卷一读赵子诗。
如游麻源第三谷，忽见梅花开一枝。
寄书问讯不可得，握臂晤语应无期。
惟当饮水绝火食，海山忽有相逢时。
拜朱仲卿墓
赵蕃（宋代）

西都何啻万公卿，纸上空能阅姓名。
桐乡啬夫少吏尔，墓木梢云独未平。
秋窗遣兴 其八
吕本中（宋代）

智者尚明察，不为物理宥。吾儒任学术，精力事研究。

至人邈难继，得亦瞠乎后。庸盲终溟漠，全天亦自厚。

大化无殊途，何事朴与秀。
题等界寺二首 其二
雍陶（唐代）

两国道涂都万里，来从此地等平分。行人竞说东西利，事不关心耳不闻。
题梅绝句戏作伯未语二首 其一
曹家达（清代）

空山沥沥鸣春泉，三杯浊酒夜不眠。青苔覆地独鸟语，高林斜押轻素烟。